《送蔚景元叔作进贤县丞》
明代·王缜

庐之山，峨峨百尺青削玉。庐之水，滔滔东归遥泻绿。

刚柔摩荡几百年，神发秀启真才育。金砂鸟羽争献奇，橦楠杞李穹林麓。

精元储合钟英灵，微物岂敢当机局。君家德迈庆泽深，遥遥华绪接芳躅。

昔年挺生宗伯公，赤手天边扶日毂。前年又见青琐友，逆鳞直批无瑟缩。

君今名家千里驹，合参豹尾亸牙纛。胡为垂耳佐双凫，小驾轻车就平陆。

试看鸾栖考城之仇香，更占窈冥凤翔之张鷟，古来英俊多跧伏。

明时但得志愿行，岂问禅官忙与俗。丞哉不负人，君行莫但哦松竹。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。